Kragtige aardbewing in Papoea-Nieu-GuineePapoea-Nieu-Guinee is Saterdag deur ŉ kragtige aardbewing van 7,5 op die Richterskaal getref. Volgens die Amerikaanse Geologiese Opname (USGS) het die aardbewing laat Saterdagmiddag sowat 75km suidwes van Panguna op die eiland Bougainville plaasgevind op ŉ diepte van sowat 31km. Daar was geen onmiddellike berigte van beserings of skade nie. Die Pasifiese Tsoenami-waarskuwingsentrum het intussen ŉ tsoenami-waarskuwing vir Papoea-Nieu-Guinee en die Solomon-eilande uitgereik. Aardbewings is ŉ algemene verskynsel in Papoea-Nieu-Guinee. Die land lê in die sogenaamde “ring van vuur” waar kragtige aardbewings en vulkaniese uitbarstings algemeen is.